b'\n_START_ARTICLE_\nMindhunter (televizijska serija)\n_START_SECTION_\nRadnja serije\n_START_PARAGRAPH_\nRadnjom smje\xc5\xa1tena u 1977. godinu (u rane dane kriminalne psihologije i kriminalnog profiliranja FBI-a), serija Mindhunter vrti se oko FBI agenata Holdena Forda (Jonathan Groff) i Billa Tencha (Holt McCallany) koji skupa s psihologicom Wendy Carr (Anna Torv) obavljaju intervjue zato\xc4\x8denih serijskih ubojica kako bi poku\xc5\xa1ali razumjeti njihov na\xc4\x8din razmi\xc5\xa1ljanja u nadi razrje\xc5\xa1enja jo\xc5\xa1 uvijek nerije\xc5\xa1enih policijskih slu\xc4\x8dajeva.\n_START_SECTION_\nRazvoj i produkcija\n_START_PARAGRAPH_\nU velja\xc4\x8di 2016. godine kabelski program Netflix slu\xc5\xbebeno je objavio da \xc4\x87e produkcija televizijske serije Mindhunter biti smje\xc5\xa1tena u Pittsburghu (dr\xc5\xbeava Pennsylvania). Snimanje serije zapo\xc4\x8delo je u svibnju 2016. godine, a u razdoblju od 16. travnja do 25. lipnja odr\xc5\xbeavane su audicije za uloge. Serija je obnovljena za drugu sezonu prije nego \xc5\xa1to je prva imala svoju premijeru na Netflixu._NEWLINE_Lik Holdena Forda temeljen je na FBI agentu Johnu E. Douglasu, a lik Billa Tencha je temeljen na pionirskom FBI agentu Robertu K. Ressleru. Lik doktorice Wendy Carr temeljen je na psihijatrici, ujedno i forenzi\xc4\x8dkoj istra\xc5\xbeiteljici Dr. Ann Wolbert Burgess, istaknutoj profesorici sveu\xc4\x8dili\xc5\xa1ta u Bostonu koja je sura\xc4\x91ivala s FBI agentima iz odjela bihevioralne znanosti i istra\xc5\xbeivala serijske ubojice, serijske silovatelje te zlostavlja\xc4\x8de djece. Njezin rad temeljen je na tretmanu pre\xc5\xbeivjelih uslijed seksualnih trauma i zlostavljanja te prou\xc4\x8davanju procesa razmi\xc5\xa1ljanja onih koji po\xc4\x8dinjavaju nasilne zlo\xc4\x8dine. Likovi serijskih ubojica koji se pojavljuju u seriji temeljeni su na stvarnim, osu\xc4\x91enim kriminalcima, a scene \xc4\x8dija se radnja odvija u zatvorima bazirane su na stvarnim intervjuima s tim osobama.\n_START_SECTION_\nKritike\n_START_PARAGRAPH_\nNa popularnoj internetskoj stranici Metacritic koja se bavi prikupljanjem kritika, prva sezona serije Mindhunter ima prosje\xc4\x8dnu ocjenu 78/100 temeljenu na 24 zaprimljena teksta. Na drugoj stranici koja se tako\xc4\x91er bavi prikupljanjem kritika, Rotten Tomatoes, prva sezona ima 96% pozitivnih ocjena temeljenih na 70 zaprimljenih tekstova uz prosje\xc4\x8dnu ocjenu 7.67/10. Zajedni\xc4\x8dko mi\xc5\xa1ljenje kriti\xc4\x8dara te stranice je da se "serija Mindhunter razlikuje od ostalih istog ili sli\xc4\x8dnog \xc5\xbeanra zbog ambicioznih kinematografskih vizuala i pedantne posve\xc4\x87enosti razvoju likova"._NEWLINE_Prva sezona serije Mindhunter progla\xc5\xa1ena je jednim od najboljih televizijskih programa 2017. godine od strane \xc4\x8dasopisa Time, The Guardian, The Daily Telegraph, New York Observer, Slant Magazine, Vanity Fair, Vogue, Yahoo i The Independent. Na godi\xc5\xa1njoj listi internetske stranice Metacritic serija je zauzela deseto mjesto najboljih televizijskih serija 2017. godine, a koja je sa\xc4\x8dinjena od rangiranja razli\xc4\x8ditih kriti\xc4\x8dara i publikacija.'